A Tanács 545/2002/EK rendelete
(2002. március 18.)
az 1035/72/EGK rendelet IIa. címe alapján jóváhagyott egyes héjas gyümölcsökre és a szentjánoskenyérre vonatkozó minőség- és forgalmazás-fejlesztési tervek finanszírozásának kiterjesztéséről, és a mogyoróra vonatkozó különleges támogatás biztosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikkére,
tekintettel a Bizottság javaslatára [1],
tekintettel az Európai Parlament véleményére [2],
tekintettel a Gazdasági és Szociális Bizottság véleményére [3],
mivel:
(1) A gyümölcs- és zöldségpiac közös szervezéséről szóló, 1972. május 18-i 1035/72/EGK tanácsi rendelet [4] IIa. címe különböző meghatározott intézkedéseket ír elő, hogy egyes héjas gyümölcsök és a szentjánoskenyér esetében fejlesszék a nem megfelelő termelési és forgalmazási létesítményeket. Támogatást kell nyújtani azon termelői szervezetek számára, amelyek meghatározott elismerésben részesültek, és amelyek termékeik minőségének és forgalmazásának fejlesztése érdekében az illetékes hatóság által jóváhagyott tervet nyújtottak be.
(2) Az 1035/72/EGK rendelet 14d. cikkének (2) bekezdésében meghatározottak szerinti minőség- és forgalmazás-fejlesztési terv összeállításához és végrehajtásához adott meghatározott támogatást 10 éves időtartamra korlátozzák, hogy lehetővé tegyék a pénzügyi felelősség termelőkre való átruházását.
(3) Az 1035/72/EGK rendeletet a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendelet [5] hatályon kívül helyezte. Azonban a 2200/96/EK rendelet 53. cikke szerint az 1035/72/EGK rendelet alkalmazása során a termelői szervezetek által megszerzett jogokat azok megszűntéig fenn kell tartani.
(4) A 10. év betöltésével számos terv járt le 2000-ben. Ezek a tervek jogosulttá váltak a támogatás tizenegyedik évére az 1035/72/EK rendelet IIa. címe alapján jóváhagyott egyes minőség- és forgalmazás-fejlesztési tervek finanszírozásának egy évig terjedő időtartammal való meghosszabbításáról szóló, 2001. március 19-i 558/2001/EK tanácsi rendelet [6] alapján.
(5) A 10. év betöltésével számos további terv járt le 2001-ben.
(6) A 2200/96/EK rendeletnek megfelelően a Bizottság a Tanács számára jelentést továbbított a 2200/96/EK rendelet végrehajtásának helyzetéről. Ez a jelentés tartalmazza az 1035/72/EGK rendelet IIa. címe alapján a héjas gyümölcsök és a szentjánoskenyér esetében végrehajtott meghatározott intézkedések eredményének leírását, de végleges javaslatokat nem terjesztett elő az ágazat tartós támogatási keretrendszeréről.
(7) A héjasgyümölcs-ágazat az erózióvédelem, a tűzvédelem és az őshonos genetikai anyag megőrzése terén játszott környezetvédelmi szerepét elismerve és azon fontos társadalmi szerepét elismerve, hogy az emberek termőföldön való megtartásával hozzájárul a vidék megőrzéséhez, helyénvaló, hogy 2001-ben a 2002. évi költségvetésen keresztül tovább finanszírozzák azon termelői szervezetek terveit, amelyek fejlesztési tervei 2001-ben lejárnak, és amelyek továbbra is eleget tesznek az elismerés szempontjainak. Ez magában foglalja azokat a termelői szervezeteket is, amelyek eredeti fejlesztési tervei 2000-ben jártak le, és e terveket az 558/2001/EK rendelet alapján meghosszabbították.
(8) A jogosult területeknek a terveken belül magukba kell foglalniuk azokat a területeket, amelyeket 1990-ben vagy 1991-ben jóváhagytak, és ezt követően a termelői szervezetek fúzióján vagy megvásárlásán keresztül egy másik tervbe belefoglaltak vagy átvittek.
(9) Finanszírozásra csak a 2002. június 15-ig elvégzett munka tekintetében benyújtott támogatási kérelmek jogosultak. Azok a tervek, amelyek esetében a tizedik év vége 2000. június 15. utánra esik, csak a tizenegyedik évi közösségi támogatásra jogosultak 2001. június 15-ig az 558/2001/EK rendelet alapján. A folyamatosság érdekében, ezek a tervek a 2001. június 15. és 2001. december 31. közötti időszakban jogosultak közösségi támogatásra.
(10) Az adminisztratív eljárások egyszerűsítése érdekében, a támogatást legfeljebb azokra a területekre korlátozzák, amelyekre nézve támogatási kérelmet nyújtottak be a terv utolsó évében.
(11) Az egy évig terjedő időtartam nem elég ahhoz, hogy befejezzék a kivágási műveleteket, amelyet újratelepítés és/vagy fajtaváltás követ, a termelői szervezetek megalakításához biztosított kiegészítő átalánytámogatás szintjének, és a héjasgyümölcs- és szentjánoskenyér-termelő ágazaton belül a minőség és forgalmazás fejlesztésére biztosított támogatás maximális összegének rögzítéséről szóló, 1989. március 20-i 790/89/EGK tanácsi rendelet [7] 2. cikkének (1) bekezdése szerint. Ezért fizetik a hektáronkénti legnagyobb támogatást az egyéb műveletek tekintetében az említett rendelet 2. cikkének (2) bekezdésében meghatározottak szerint legfeljebb 75 %-os közösségi hozzájárulással.
(12) A folytatódó támogatásfizetési időszakra nézve az 1035/72/EGK tanácsi rendelet IIa. címében előírtak szerint a héjas gyümölcsökre és a szentjánoskenyérre vonatkozó egyes intézkedések részletes alkalmazási szabályainak megállapításáról szóló, 1989. július 18-i 2159/89/EGK bizottsági rendelet [8] végrehajtási szabályait kell alkalmazni.
(13) A mogyoróágazatban a gazdasági helyzet kezelése érdekében átalánytámogatást kell nyújtani a 2001/2002. gazdasági évben betakarított mogyoró tekintetében azon termelői szervezetek számára, amelyek e rendelet alapján nem jogosultak fejlesztési terveik meghosszabbítására,
ELFOGADTA EZT A RENDELETET:
1. cikk
A héjas gyümölcsök és/vagy szentjánoskenyér termelésével és forgalmazásával foglalkozó, az 1035/72/EGK rendelet IIa. címe alapján támogatásban részesülő elismert termelői szervezetek, amelyeknek a minőség- és a forgalmazás-fejlesztési terveit 1990-ben vagy 1991-ben jóváhagyták, vagy amely tervek 1990-ben vagy 1991-ben jóváhagyott területeket tartalmaznak, e területek tekintetében kérhetik a támogatás folytatását további egy évig terjedő időtartamra nézve az e rendelet 2. és 3. cikkében megállapított szabályoktól függően.
Erre az időtartamra nézve a termelői szervezetek tovább folytatják a terv végrehajtását az utolsó évre jóváhagyottak szerint.
E rendelet alkalmazásában, a terv utolsó éve a tizedik év az 1991-ben jóváhagyott területek esetében, és a tizenegyedik év az 1990-ben jóváhagyott és az 558/2001/EK rendelet rendelkezései alapján meghosszabbított területek esetében.
2. cikk
A támogatást:
a) azon területekre fizetik, és azokra a területekre korlátozzák, amelyekre támogatási kérelmet nyújtottak be a terv utolsó évére vonatkozóan;
b) hektáronként legfeljebb 241,50 euróra korlátozzák, amelyből a közösségi részesedés legfeljebb 75 %;
c) egy évig terjedő időtartamra vonatkozik a terv utolsó évének lejártát követően, amelynek legkésőbbi időpontja 2002. június 15.
Az 558/2001/EK rendelet alapján meghosszabbított tervek, amelyek esetében az utolsó év kezdeti időpontja 2000. június 15. utánra esik, közösségi támogatásra jogosultak 2001. június 15. és az utolsó év vége közötti időszakra nézve.
3. cikk
A 2159/89/EGK rendeletet értelemszerűen alkalmazzák azokra a tervekre, amelyek esetében az 1. cikk alapján támogatást fizetnek.
Szükség esetén további végrehajtási intézkedéseket fogadnak el a 2200/96/EK rendelet 46. cikkében megállapított eljárásnak megfelelően.
4. cikk
A 2200/96/EK rendelet 55. cikke helyébe a következő cikk lép:
"55. cikk
A 2001/2002. gazdasági év során betakarított mogyoróra 15 EUR/100 kg támogatást fizetnek az 1035/72/EGK rendelet vagy az e rendelet alapján elismert termelői szervezetek számára, amelyek az 1035/72/EGK rendelet 14d. cikke szerint minőségfejlesztési tervet vagy a 15. cikk szerint működési programot hajtanak végre, és nem részesülnek az 545/2002/EK rendelet 1. és 2. cikkében előírt támogatásban."
5. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. március 18-án.